UBE เปิดบ้านต้อนรับ “ผู้ว่าฯ อุบลราชธานี” เยี่ยมชมธุรกิจ
UBE เปิดบ้านต้อนรับ “ผู้ว่าฯ อุบลราชธานี” เยี่ยมชม พร้อมบรรยายภาพรวมธุรกิจเอทานอลและธุรกิจแป้งมันสำปะหลัง
UBE เปิดบ้านต้อนรับ “ผู้ว่าฯ อุบลราชธานี” เยี่ยมชม พร้อมบรรยายภาพรวมธุรกิจเอทานอลและธุรกิจแป้งมันสำปะหลัง
26 ม.ค. 2566

นายชลธี ยังตรง ผู้ว่าราชการจังหวัดอุบลราชธานี (ที่ 9 จาก ขวา) และหัวหน้าส่วนราชการ เข้าเยี่ยมชมการดำเนินกิจการ และแนวคิดการดำเนินธุรกิจด้านความยั่งยืน ของบริษัท อุบล ไบโอ เอทานอล จำกัด (มหาชน) หรือ UBE โดยมี นางสาวสุรียส โควสุรัตน์ ประธานเจ้าหน้าที่บริหาร และกรรมการผู้จัดการใหญ่ UBE (ที่ 10 จาก ขวา) พร้อมด้วยคณะผู้บริหาร ให้การต้อนรับ เมื่อวันที่ 24 มกราคม 2566 ณ สำนักงานเอทานอล จังหวัดอุบลราชธานี
สำหรับกิจกรรมเยี่ยมชมประกอบด้วย การบรรยายข้อมูลภาพรวมการดำเนินธุรกิจ การนำชมการดำเนินงานของธุรกิจเอทานอลและธุรกิจแป้งมันสำปะหลัง รวมถึงการแลกเปลี่ยนแนวคิดการดำเนินงานด้านความยั่งยืน ซึ่งเป็นเจตนารมย์ของ UBE ในการใส่ใจให้ครบทุกมิติ ทั้งในด้านเศรษฐกิจ สังคม และสิ่งแวดล้อม เพื่อช่วยสร้างคุณค่าให้กับ จ.อุบลราชธานี และประเทศไทย สอดคล้องกับการพัฒนาตามแนวคิดเศรษฐกิจใหม่ BCG MODEL ของหน่วยงานภาครัฐ
ส่วนไฮไลท์สำคัญ คือ การนำเสนอโครงการ “อุบลโมเดล” ซึ่งเป็นการบูรณาการความร่วมมือระหว่างภาครัฐ ภาคเอกชน และเกษตรกร ที่มุ่งเน้นการยกระดับเกษตรกรด้วยนวัตกรรมให้สามารถลดต้นทุน และเพิ่มผลผลิต จนประสบความสำเร็จสามารถวางรากฐานที่แข็งแกร่งและสร้างเกษตรกรต้นแบบมันสำปะหลังอินทรีย์ในจังหวัดอุบลราชธานีได้อย่างต่อเนื่อง และการให้ความสำคัญด้านสิ่งแวดล้อมผ่านการดำเนินโครงการ “Zero Waste” ซึ่งเป็นความพยายามของ UBE ที่จะลดผลกระทบจากกระบวนการผลิตให้เกิดกับสิ่งแวดล้อมให้น้อยที่สุด โดยวางเป้าหมายการใช้ประโยชน์จากวัตถุดิบและทรัพยากรที่มีอยู่อย่างคุ้มค่าที่สุด รวมทั้งการเพิ่มมูลค่าของเสียที่เกิดจากการผลิตด้วย
ทั้งนี้การเยี่ยมชมดังกล่าว จะเป็นโอกาสในการแลกเปลี่ยนและแสวงหาความร่วมมือระหว่างกันเพิ่มเติม เพื่อช่วยกันพัฒนาเกษตรกรมันสำปะหลังในจังหวัดอุบลราชธานี ตั้งแต่การเพิ่มองค์ความรู้ การนำนวัตกรรมเทคโนโลยีเข้ามาช่วยเพิ่มประสิทธิภาพในการเพาะปลูกเพื่อให้ได้ผลผลิตที่มีคุณภาพและราคาที่เหมาะสม รวมถึงการส่งเสริมการปลูกมันสำปะหลังอินทรีย์ อันจะเป็นการยกระดับคุณภาพชีวิตของเกษตรกรมันสำปะหลังที่ยั่งยืนอย่างแท้จริง